Съдят пиян джигит без книжка, убил пешеходка – Труд
Съдят пиян джигит без книжка, убил пешеходка
28.09.2017 • 17:11
29-годишен жител на град Игнатиево отива на съд, след като пиян, без книжка и с превишена скорост блъснал фатално жена на пешеходна пътека, съобщиха от пресцентъра на Апелативната прокуратура във Варна.
Инцидентът станал на 1 октомври миналата година на пътя Варна – Златни пясъци. Атанас Д. шофирал „Рено“ с швейцарска регистрация. След като изпреварил друг автомобил, навлязъл с над 80 км/ч в кръстовището на сп. „Миньор“ и връхлетял пресичащата жена. От удара тялото й отхвърчало на метри, а колата на джигита се преобърнала. Атанас и спътничката му останали невредими, но блъснатата пешеходка издъхнала след часове в болница от тежка комбинирана травма.
Кръвната проба отчела, че виновникът е седнал зад волана с 2,37 промила алкохол. Разследването установило, че още през 2015 г. книжката на Атанас е била отнета заради многобройни нарушения на Закона за движение по пътищата, които стопили до нула контролните му точки.
За престъпленията, в които е обвинен, мъжът може да бъде наказан с от 3 до 15 г. лишаване от свобода.